Stjörnufræðingar hjá ESO hafa tekið dýpstu mynd sem til er af vetrarbrautinni furðulegu Centaurus A. Vetrarbrautin furðulega Centaurus A sést hér á nýrri mynd Stjörnustöðvar Evrópulanda á suðurhveli . Heildarlýsingartíminn nam 50 klukkustundum svo hér er að öllum líkindum um að ræða dýpstu mynd sem til er af þessu skrítna en glæsilega fyrirbæri . Myndin var tekin með Wide Field Imager á 2,2 metra MPG / ESO sjónaukanum í La Silla stjörnustöðinni í Chile . Centaurus A , einnig þekkt sem NGC 5128 [ 1 ] , er stór , afbrigðileg sporvöluþoka sem geymir risasvarthol í kjarna sínum . Hún er í um 12 milljón ljósára fjarlægð í stjörnumerkinu Mannfáknum ( Centaurus ) og hefur þá sérstöðu að vera bjartasta útvarpsvetrarbrautin á himninum . Stjörnufræðingar telja að rekja megi bjarta kjarnann , öflugu útvarpsgeislunina og strókana sem skaga út úr Centaurus A til svarthols í miðjunni sem er 100 milljón sinnum massameira en sólin okkar . Þegar efni frá þéttum miðsvæðum vetrarbrautarinnar fellur inn að svartholinu losnar gríðarleg orka . Þessi mynd Wide Field Imager gerir okkur kleift að sjá daufu , ytri svæði vetrarbrautarinnar svo sporvölulögunin kemur vel fram . Bjarminn sem fyllir myndina í megindráttum stafar frá mörg hundruð milljörðum kaldra og gamalla stjarna . Breið , skellótt slæða úr dökku efni , sem hylur miðbik vetrarbrautarinnar , setur sterkan svip á Centaurus A og gerir hana ólíka flestum öðrum sporvöluþokum sem eru fremur sviplausar og samfelldar . Í dökku slæðunni er feikilegt magn gass , ryks og ungra stjarna . Nýju myndirnar frá WFI voru teknar í gegnum rauða , græna og bláa síu og síur sem eru sérstaklega hannaðar til að einangra ljós frá glóandi vetni og súrefni . Tvær síðarnefndu síurnar hjálpa okkur að sjá stróka í kringum Centaurus A sem varla sáust á eldri myndum Wide Field Imager ( eso 0315a ) . Tveir hópar rauðra þráða teygja sig frá vetrarbrautinni upp í efra , vinstra horn myndarinnar og eru nokkurn veginn í línu við stóra stróka sem eru áberandi á útvarpsmyndum . Báðir þræðirnir eru stjörnumyndunarský sem geyma heitar , ungar stjörnur [ 2 ] . Fyrir ofan rykslæðuna vinstra megin sjáum við innri þræði sem eru í kringum 30.000 ljósár frá kjarnanum . Lengra í burtu , í um 65.000 ljósára fjarlægð frá kjarnanum , við efra vinstra horn myndarinnar , eru ytri þræðirnir sjáanlegir . Í neðra hægra horninu eru svo merki um enn daufari gagnstæðan strók . Stjörnufræðingar hafa rannsakað Centaurus A á ýmsum bylgjulengdum , allt frá útvarpsgeislum yfir í gammageisla . Útvarps - og röntgenmælingarnar hafa einkum reynst mikilvægar til að rannsaka víxlverkunina milli orkuríkra hviða frá risasvartholinu í miðjunni og nágrenni þess , sjáeso 0903 . Rannsóknir á Centaurus A með ALMA eru rétt að hefjast . Athuganirnar sem þessi mynd var búin til úr , voru gerðar til að kanna hvort mögulegt væri að nota sjónauka á jörðinni til að finna og rannsaka breytistjörnur í vetrarbrautum eins og Centaurus A sem eru utan Grenndarhópsins [ 3 ] . Meira en 200 nýjar breytistjörnur fundust í Centaurus A. [ 1 ] Breski stjörnufræðingurinn James Dunlop við Parramatta stjörnustöðina í Ástralíu skrásetti fyrstur manna þessa vetrarbraut þann 4. ágúst 1826 . Hún er kölluð Centaurus A því hún var fyrsta stóra útvarpslindin sem fannst í stjörnumerkinu Mannfáknum á sjötta áratugnum . [ 2 ] Uppruni beggja þráða er óljós og stjörnufræðinga greinir enn á um hvort þá megi rekja til jónunar af völdum geislunar frá kjarnanum eða höggbylgna frá gasklumpum . Á Paranalfjalli starfrækir ESO Very Large Telescope , fullkomnustu stjörnusjónauka heims sem notaðir eru til athugana á sýnilegu ljósi og tvo kortlagningarsjónauka . Þetta er þýðing á fréttatilkynningu ESO eso 1221 . Tengdar myndir Vetrarbrautin furðulega Centaurus A sést á þessari mynd sem tekin var með Wide Field Imager myndavélinni á 2,2 metra MPG / ESO sjónaukanum í La Silla stjörnustöðinni í Chile . Heildarlýsingartíminn nam 50 klukkustundum svo hér er að öllum líkindum um að ræða dýpstu mynd sem til er af þessu skrítna en glæsilega fyrirbæri . Mynd : ESO